Izzat Ibrahim ad-Douri

Izzat Ibrahim ad-Douri (alternativt Izzat Ibrahim al-Douri og Izzat Ibrahim al-Duri; arabisk: عزة ابراهيم الدوري, født 1. juli 1942 i Al-Daur i Saladin i Irak, død 26. oktober 2020) var Iraks visepresident under Saddam Hussein frem til USAs invasjon i 2003. Han var også viseordfører i Saddam Husseins revolusjonsråd. Senere ledet han Baathpartiet, som var blitt forbudt i landet.

Liv og virke

Bakgrunn
Izzat Ibrahim ad-Douri ble født nær byen Tikrit som sønn av bonden Ibrahim Khalil al-Douri og hans hustru Hamdah Saloum al-Douri. Han fikk tilnavnet «ismannen» ettersom han solgte isblokker i ungdommen og unge år.

Han var sufi-muslim og tilhørte naqshbandiordenen.

Baath-politiker, visepresident
Han ble involvert i revolusjonær politikk sent i tenårene, og ble etterhvert en nært samarbeidende med Saddam Hussein. Begge deltok de i etterretninfsvirksomhet for Baathpartiet og tok del i det som ble kjent som 17. juli-revolusjonen i 1968.

Fra 1970 til 1974 var han landsbruksminister i Saddams regime, og 1974–1979 innenriksminister. Fra 1979 til 2003 var han Iraks visepresident under Saddam Husseins regime.  Dermed var han Saddam Husseins nestkommanderende, og det gjaldt også på partinivå. 

Ad-Duri skal ha spilt en nøkkelrolle ved giftgassangrepet på Halabdsja den 16. mars 1988, som kostet 5.000 sivilister livet. Men beviser for dette ansvarsforhold er ikke funnet. I 1999, da han oppholdt seg til leukemibehandling i Østerrike, ble han beskyldt for krigsforbrytelser. Den østerrikske opposisjonen ville ha ham arrestert, men regjeringen lot ham reise.

Etter den første golfkrigen ble han hyppig sendt utenlands for å forsvare irakiske interesser. Hans datter var i en kortere tid gift med Saddam Husseins sønn Uday.

Ad-Duri overlevde i 1998 et attentat i Karbala.

Etter Saddams fall
Etter USAs invasjon i 2003 holdt ad-Douri seg i skjul og var den høyest rangerte baathpartisten som var etterlyst av de nye irakiske myndigheter og av USA. ad-Douri var mistenkt for angrep på USAs styrker. Ti millioner dollar i dusør ble lovet av USA til den som kunne bidra til at han ble fakket.

Den 12. november 2005 ble det rapportert at han var avgått ved døden, men det viste seg ikke å stemme. På et opptak oppfordret ad-Douri den 1. januar 2013 å styrte Iraks regjering, som da var ledet av Nouri al-Maliki.

Al-Douri ble oppgitt drept i felt den 17. april 2015 under irakiske militære styrker og sjiamilitsers angrep på Tikrit, i nærheten av Al-alaas-oljefeltene utenfor byen. Det ble sagt at kroppen skulle tas til Bagdad for å identifiseres med DNA-analyse. Det viste seg å ikke være ad-Douri. 

Den 6. april 2016 dukket han igjen opp i en video på YouTube, hvori han oppfordret til motstand mot den sjiittiske dominans og innflytelse fra Iran i Irak.

Det er blitt spekuleet i om al-Douri sammen med irakiske opprørere stod i ledtog med IS, som hadde fått fotfeste i Irak de seneste år før ad-Douris død. Disse bånd er meget uklare. Enkelte har hevdet at generalen har hjulpet IS. Blant annet BBC har skrevet om at han skal ha spilt en nøkkelrolle for deres offensiv i 2014.

Den 26. oktober 2020 meddelte Baathpartiet via en uttalelelse på dets offisielle Facebook-side at ad-Douri hadde dødd samme dag.

Referanser

Eksterne lenker 
 
 
 

Irakiske politikere
Personer fra guvernementet Salah ad Din
Krigsforbrytelser